บาทเปิด 32.49 บาทต่อดอลลาร์แนวโน้มแข็งค่า
เงินบาทเปิดตลาด 32.49 บาทต่อดอลลาร์แนวโน้มแข็งค่าหลังนักลงทุนเข้าถือสกุลเงินในตลาดเกิดใหม่
17 เม.ย. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.49 บาท/ดอลลาร์ แข็งค่าจากเย็นวานนี้ที่ปิดตลาดที่ระดับ 32.66 บาท/ดอลลาร์
เช้านี้เงินบาทค่อนข้างแข็งค่าจากเมื่อเย็นวาน และวันนี้ยังมีทิศทางจะแข็งค่าได้ต่อ เนื่องจากขณะนี้ตลาดเริ่มที่จะเปิดรับความเสี่ยงได้มากขึ้น และหันมาถือสกุลเงินในตลาดเปิดใหม่รวมทั้งไทย อย่างไรก็ดี ในระหว่างวันต้องรอดูการประกาศตัวเลข GDP ไตรมาส 1 ของจีนด้วยว่าจะออกมาอย่างไร เพราะหากตัวเลขออกมาไม่ดี เงินบาทก็มีโอกาสจะปรับทิศทางได้
"ช่วงนี้ตลาดเปิดรับความเสี่ยงได้มากขึ้น...เมื่อวานมีข่าวว่าทรัมป์จะมีประกาศเริ่มเปิดเมือง และยังมีข่าวว่าสหรัฐเผยผลการทดสอบยาต้านไวรัสที่ทำให้สามารถรักษาผู้ป่วยโควิดจนหายดี ซึ่งเมื่อมีข่าวนี้เข้ามา ทำให้ตลาดเข้ามา take ความเสี่ยงได้มากขึ้น แต่สายๆ ต้องรอดูจีนประกาศจีดีพี ไตรมาส 1 ด้วย ว่าจะออกมาดีหรือไม่ เพราะอาจจะทำให้บาทสะดุดได้" นักบริหารเงินระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 32.45-32.65 บาท/ดอลลาร์